### Beslutning

Godkendt.

### Sagsfremstilling

## Resume og sagens baggrund

Kalundborg Forsyning har overløb fra renseanlægget i [adresse] og samtidig skal Kalundborg Forsyning håndtere regnvand fra [adresse]. En analyse af udfordringerne har vist at det mest sikre og omkostningseffektive er at åbne dele af vandløbet Bækken.

Da der er tale om et projekt, der skal sikre den fremtidige forsyningssikkerhed, har Kalundborg Forsyning anmodet om at kunne benytte ekspropriation hvis det bliver nødvendigt.

## Indstillinger

Direktøren indstiller, at ekspropriation kan benyttes som mulighed i forbindelse med gennemførslen af reguleringsprojektet.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

[adresse] planlægger at forbedre spildevandsforholdene i [adresse] og øvrige byer i oplandet til vandløbet Bækken vest for [adresse]. Forsyningen prioriterer omkostningseffektive løsninger for at opnå mest miljø for pengene. Der er udarbejdet et notat, der redegør for omkostningerne ved etablering af regnvandsbassiner i [adresse] til forsinkelse af regnvandet fra byen alternativt gennem et reguleringsprojekt at åbne de rørlagte strækninger af Bækken, der er begrænsende for byens afledning af regnvand. Den rørlagte strækning, der ønskes ændret til åbent vandløb, er ca. 2.100 m lang.

Konklusionen fra konsulentens arbejde er, at det tiltag, der vil give Kalundborg Forsyning og Kalundborg Kommune mest miljø for pengene og samtidig sikre lodsejerne i Bækken imod hyppigere og større oversvømmelser i fremtiden, vil være en åbning af den rørlagte del af Bækken. Ved åbning af de rørlagte strækninger sikrer man også lodsejere, Kalundborg Kommune og [adresse] mod udgifter til udskiftning af udtjente rør.

I projektet arbejdes der med flere mulige fremtidige placeringer af de strækninger som skal åbnes. I [adresse] løber Bækken igennem byen, hvorfor det ikke vurderes muligt at åbne vandløbet i det eksisterende forløb. I arbejdet med at finde en ny placering af vandløbet tages forskellige faktorer i betragtning. Det er vigtigt,  at der indtænkes alt fra landskabelige forhold, minimal gene for naboer, forbedring af dræningsmuligheder, arrondering af marker, m.m., for på den måde at forsøge at tilgodese flest mulige lokale interesser.

Det søges i projektet at indgå frivillige aftaler med lodsejere, der bliver berørt af omlægningen. Dog kan det i yderste tilfælde blive nødvendigt at gøre brug af ekspropriation. For ekspropriationssager under vandløbsloven (reguleringsprojekter) der vurderes at være samfundsmæssigt nødvendige, er der mulighed for, at lodsejere kan indgå ind i projekt mod deres vilje. Dette fremgår af vandløbslovens §71: ”Til gennemførelse af foranstaltninger efter denne lov kan vandløbsmyndigheden, når almenvellet kræver det, iværksætte ekspropriation”. At en godkendelse om vandløbsregulering kan indeholde rådighedsindskrænkning fremgår af Bekendtgørelse om vandløbsregulering og -restaurering m.v  §19, stk. 2: ”Godkendelse af et projekt skal indeholde endelig afgørelse om eventuelle økonomiske spørgsmål, om arealerhvervelser og rådighedsindskrænkninger samt om erstatning for disse”.

## Økonomiske konsekvenser

Selve reguleringsprojektet inklusiv eventuel ekspropriation vurderes ikke at have nogle økonomiske konsekvenser for Kalundborg Kommune.

Ved gennemførsel af projektet vil den fremtidige drift af det mulige nyanlagte anlæg overgå til Kalundborg Kommune. Omkostningerne af dette vurderes at være relativt begrænsede.

### Sagens forløb

09-03-2023 Teknik- og Miljøudvalget
Anbefales.
22-03-2023 Økonomiudvalget
Anbefales.